*****

ΚΑΝΟΝΙΣΜΟΣ (ΕΟΚ) αριθ. 1975/82 ΤΟΥ ΣΥΜΒΟΥΛΙΟΥ

της 19ης Ιουλίου 1982

περί της επιταχύνσεως της γεωργικής αναπτύξεως σε ορισμένες περιοχές της Ελλάδας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 43,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

τη γνώμη της Οικονομικής και Κοινωνικής Επι- τροπής (3),

Εκτιμώντας:

ότι δυνάμει του άρθρου 39 παράγραφος 2 υπό α της συνθήκης, η κοινωνική δομή της γεωργίας και οι διαρθρωτικές και φυσικές ανισότητες μεταξύ των διαφόρων γεωργικών περιοχών πρέπει να λαμβάνονται υπόψη κατά την επεξεργασία της κοινής γεωργικής πολιτικής·

ότι, για να επιτευχθούν οι στόχοι της κοινής γεωργικής πολιτικής που αναφέρονται στο άρθρο 39 παράγραφος 1 υπό α και β της συνθήκης, πρέπει να θεσπιστούν σε κοινοτικό επίπεδο ειδικές διατάξεις προσαρμοσμένες στην κατάσταση των μειονεκτικών γεωργικών περιοχών·

ότι σε ορισμένες μειονεκτικές περιοχές της Ελλάδας, κατά την έννοια της οδηγίας 81/645/ΕΟΚ του Συμβουλίου της 20ής Ιουλίου 1981, περί του κοινοτικού καταλόγου των μειονεκτικών γεωργικών περιοχών κατά την έννοια της οδηγίας 75/268/ΕΟΚ (Ελλάς) (1), υπάρχουν σοβαρά προβλήματα υποαπασχολήσεως στη γεωργία·

ότι το ποσοστό του ενεργού γεωργικού πληθυσμού είναι εκεί σχετικά υψηλό και τα γεωργικά εισοδήματα πολύ χαμηλά·

ότι η αγροτική υποδομή των περιοχών αυτών είναι πολύ ανεπαρκής, ιδίως όσον αφορά τις δημόσιες παροχές, όπως ο ηλεκτρισμός, το πόσιμο νερό, οι αγροτικοί και γεωργικοί δρόμοι και ότι η εισαγωγή ή η ενίσχυση των παροχών αυτών αποτελεί βασικό όρο για τη βελτίωση των γεωργικών δομών·

ότι οι συνθήκες γεωργικής παραγωγής στις περιοχές αυτές επηρεάζονται έντονα από τις ανισότητες στον αρδευτικό τομέα και ότι η χρησιμοποίηση των διαθεσίμων υδάτων επιτρέπει τη δημιουργία μικρών δικτύων αρδεύσεως·

ότι στις ορεινές και λοφώδεις περιοχές, η βελτίωση των βοσκοτόπων και η προστασία κατά της διαβρώσεως αποτελούν ουσιώδη όρο βελτιώσεως της γεωργίας στις περιοχές αυτές·

ότι σχετικά πολύ λίγοι γεωργοί στις περιοχές αυτές είναι ικανοί να υλοποιήσουν αναπτυξιακό σχέδιο για την επίτευξη του συγκρίσιμου εισοδήματος εργασίας, που αναφέρεται στο άρθρο 4 παράγραφος 1 της οδηγίας 72/159/ΕΟΚ του Συμβουλίου της 17ης Απριλίου 1972, περί του εκσυγχρονισμού των γεωργικών εκμεταλλεύσεων (5), όπως τροποποιήθηκε τελευταία από την οδηγία 82/436/ΕΟΚ (6), και ότι η ανάπτυξη της εκτροφής βοοειδών, προβατοειδών και αιγοειδών, ιδίως σε συνδυασμό με τη βελτίωση των βοσκοτόπων και την άρδευση, μπορεί να συμβάλει σε αποτελεσματική και διαρκή βελτίωση της οικονομικής καταστάσεως στις γεωργικές εκμεταλλεύσεις·

ότι το επίπεδο επιμορφώσεως του γεωργικού πληθυσμού είναι ιδιαίτερα χαμηλό· ότι η πλήρης αποδοτικότητα των μέτρων για τη βελτίωση των όρων παραγωγής στη γεωργία απαιτεί αύξηση της επαγγελματικής ικανότητας των γεωργών και ότι είναι συνεπώς αναγκαίο να βελτιωθεί η σχετική υποδομή με τη δημιουργία εκπαιδευτικών κέντρων ή με την επέκταση και ανακαίνιση των υπαρχόντων·

ότι η διάβρωση των γεωργικών εδαφών καθιστά ιδιαίτερα σημαντική τη συντήρηση του εδάφους και των υδάτων και ότι η δενδροφύτευση και η βελτίωση των υποβαθμισμένων δασών, συμπεριλαμβανομένων των μέτρων για την προστασία και διατήρησή τους, αποτελούν κατάλληλα μέσα προστασίας των γεωργικών εδαφών στις εν λόγω περιοχές·

ότι η επιδίωξη των στόχων αυτών πρέπει να γίνει με συνδυασμό των διαφόρων αυτών στοιχείων, στο πλαίσιο προγράμματος·

ότι από τα δεδομένα αυτά προκύπτει ότι τα μέτρα που αναφέρονται παραπάνω αποτελούν κοινή ενέργεια κατά την έννοια του άρθρου 6 του κανονισμού (ΕΟΚ) αριθ. 729/70 του Συμβουλίου της 21ης Απριλίου 1970, σχετικά με τη χρηματοδότηση της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3509/80 (2)·

ότι εναπόκειται στην Επιτροπή να αποφασίσει για την έγκριση του προγράμματος που υποβλήθηκε από την ελληνική κυβέρνηση, αφού πάρει τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ Ι

Μέτρα για την επιτάχυνση της γεωργικής αναπτύξεως σε ορισμένες περιοχές της Ελλάδας

Άρθρο 1

1. Για την επιτάχυνση της γεωργικής αναπτύξεως ορισμένων περιοχών της Ελλάδας συνιστάται κοινή ενέργεια, κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70, που πρέπει να υλοποιηθεί από την Ελληνική Δημοκρατία ώστε να υπάρξει σημαντική βελτίωση των γεωργικών δομών καθώς και των δυνατοτήτων γεωργικής παραγωγής στις σχετικές περιοχές.

2. Το κοινό μέτρο εφαρμόζεται στις μειονεκτικές περιοχές κατά την έννοια της οδηγίας 81/645/ΕΟΚ των νομών Ευρυτανίας, Καρδίτσας, Τρικάλων, Φθιώτιδας, Φωκίδας, Αιτωλοακαρνανίας, Άρτας, Πρέβεζας, Ιωαννίνων, Θεσπρωτίας, Γρεβενών, Λαρίσης, Κοζάνης, Καστοριάς, Φλωρίνης, Κορινθίας, Αχαΐας, Ηλείας, Μεσσηνίας, Λακωνίας, Αργολίδος και Αρκαδίας.

3. Σύμφωνα με τον τίτλο VIII η Κοινότητα μπορεί να συμβάλει στην κοινή ενέργεια χρηματοδοτώντας από το Ευρωπαϊκό Γεωργικό Ταμείο Προσανατολισμού και Εγγυήσεων, Τμήμα Προσανατολισμού, ονομαζόμενο κατωτέρω «Ταμείο», τα μέτρα που αφορούν:

α) τη βελτίωση της αγροτικής υποδομής·

β) την άρδευση·

γ) την έγγειο βελτίωση·

δ) την ανάπτυξη της εκτροφής βοοειδών, προβάτων και αιγών·

ε) τη βελτίωση του εξοπλισμού για τη γεωργική εκπαίδευση·

στ) τη δασική βελτίωση.

4. Τα μέτρα που αναφέρονται στην παράγραφο 3 πρέπει να πραγματοποιηθούν στο πλαίσιο προγράμματος που θα καταρτισθεί από την ελληνική κυβέρνηση και θα εγκριθεί από την Επιτροπή.

Άρθρο 2

1. Το πρόγραμμα που αναφέρεται στο άρθρο 1 παράγραφος 4 περιέχει:

α) περιγραφή των διαφόρων μέτρων που περιλαμβάνει, όπως αναφέρονται στους τίτλους ΙΙ έως VII, συμπεριλαμβανομένων των εξόδων και των λεπτομερειών χρηματοδοτήσεώς των·

β) το προβλεπόμενο χρονοδιάγραμμα για την πραγματοποίηση των διαφόρων μέτρων·

γ) τα μέτρα συντονισμού με όλα τα άλλα προγράμματα και διατάξεις που μπορούν να επηρεάσουν την ανάπτυξη της γεωργίας στην κάθε περιοχή·

δ) εξασφάλιση ότι τα προβλεπόμενα μέτρα συμβιβάζονται με την προστασία του περιβάλλοντος.

2. Το πρόγραμμα περιέχει επίσης τα στοιχεία που αναφέρονται στα άρθρα 5, 7, 9, 11, 13 και 15. Η ελληνική κυβέρνηση θα παράσχει εξάλλου κάθε σημπληρωματικό στοιχείο που θα μπορούσε να της ζητήσει η Επιτροπή για να εκτιμήσει το πρόγραμμα.

3. Το σύνολο των μέτρων που προβλέπονται από την κοινή ενέργεια πρέπει να εγγραφεί στο πλαίσιο του προγράμματος περιφερειακής αναπτύξεως, εφόσον η Ελληνική Δημοκρατία οφείλει να το ανακοινώσει στην Επιτροπή, δυνάμει του άρθρου 6 του κανονισμού (ΕΟΚ) αριθ. 724/75 του Συμβουλίου της 18ης Μαρτίου 1975, περί δημιουργίας Ευρωπαϊκού Ταμείου Περιφερειακής Αναπτύξεως (3).

4. Η διάρκεια του προγράμματος είναι τουλάχιστον ίση με τη διάρκεια της κοινής ενέργειας.

Άρθρο 3

1. Το πρόγραμμα ανακοινώνεται στην Επιτροπή από την ελληνική κυβέρνηση.

2. Το πρόγραμμα και οι ενδεχόμενες προσαρμογές του εγκρίνονται κατά τη διαδικασία που προβλέπεται στο άρθρο 21, κατόπιν διαβουλεύσεως της επιτροπής του Ταμείου για τις χρηματοδοτικές πλευρές.

ΤΙΤΛΟΣ ΙΙ

Αγροτική υποδομή

Άρθρο 4

Η βελτίωση της αγροτικής υποδομής που αναφέρεται στο άρθρο 1 παράγραφος 3 υπό α περιλαμβάνει:

α) τον εξηλεκτρισμό και ύδρευση στις γεωργικές εκμεταλλεύσεις και χωριά ή τμήμα των χωριών των οποίων οι κάτοικοι εξαρτώνται κυρίως από τη γεωργία·

β) κατασκευή και βελτίωση των αγροτικών και γεωργικών δρόμων που χρησιμεύουν κυρίως στη γεωργία και δασοκομία.

Άρθρο 5

1. Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

- στοιχεία που αφορούν το γεωργικό και μη πληθυσμό,

- εκτίμηση του αριθμού των γεωργικών εκμεταλλεύσεων που θα ωφεληθούν από τον εξηλεκτρισμό και την ύδρευση,

- μήκος των αγροτικών και γεωργικών δρόμων που πρέπει να κατασκευαστούν ή να βελτιωθούν, καθώς και εκτίμηση του αριθμού των γεωργικών εκμεταλλεύσεων που απολαμβάνουν τα παραπάνω.

2. Τα σχέδια που τυγχάνουν κοινοτικών ενισχύσεων βάσει άλλων κοινών ενεργειών, κατά την έννοια του άρθρου 6 παράγραφος 1 του κανονισμού (ΕΟΚ) αριθ. 729/70, ή βάσει ενισχύσεως του Ευρωπαϊκού Ταμείου Περιφερειακής Αναπτύξεως, δεν συμπεριλαμβάνονται στο πεδίο εφαρμογής του παρόντος κανονισμού.

ΤΙΤΛΟΣ ΙΙΙ

Άρδευση

Άρθρο 6

Η άρδευση που αναφέρεται στο άρθρο 1 παράγραφος 3 υπό β περιλαμβάνει τη δημιουργία μικρών συλλογικών δικτύων αρδεύσεως πού, εκτός εξαιρετικών περιπτώσεων, δεν ξεπερνούν τα 400 εκτάρια.

Άρθρο 7

Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

α) εκτάσεις προς άρδευση, εντοπισμός τους και εκτίμηση του αριθμού των σχεδίων και εκμεταλλεύσεων που ωφελούνται·

β) εκτίμηση των εξόδων και χρονική κατάταξή τους·

γ) προβλεπόμενες ενισχύσεις για την πραγματοποίηση των εργασιών.

ΤΙΤΛΟΣ IV

Έγγειος βελτίωση

Άρθρο 8

Η έγγειος βελτίωση που αναφέρεται στο άρθρο 1 παράγραφος 3 υπό γ περιλαμβάνει:

α) βελτίωση των βοσκοτόπων, συμπεριλαμβανομένου του απαραίτητου εξοπλισμού τους·

β) εργασίες προστασίας των γεωργικών εδαφών κατά της διαβρώσεώς τους από τα ύδατα, όπως περιφράγματα και αύλακες συγκεντρώσεως.

Άρθρο 9

Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

α) - εκταση των προς βελτίωση βοσκοτόπων, φύση των προβλεπομένων εργασιών καθώς και σημασία τους,

- εκτίμηση των εξόδων και χρονική κατάταξή τους,

- προβλεπόμενες ενισχύσεις για την πραγματοποίηση των εργασιών ·

β) γεωργική έκταση στην οποία αναφέρονται τα μέτρα προστασίας κατά της διαβρώσεως, φύση των εργασιών και εκτίμηση των εξόδων.

ΤΙΤΛΟΣ V

Ανάπτυξη της εκτροφής βοοειδών, προβατοειδών και αιγοειδών

Άρθρο 10

1. Η ανάπτυξη της εκτροφής βοοειδών, προβατοειδών και αιγοειδών που αναφέρεται στο άρθρο 1 παράγραφος 3 υπό δ περιλαμβάνει:

α) ενισχύσεις για εκσυγχρονισμό και κατασκευή στάβλων·

β) ενισχύσεις για αγορά μηχανών που προορίζονται για την παραγωγή χορτονομής·

γ) ενισχύσεις για αγορά αρσενικών ζώων αναπαραγωγής πιστοποιημένης ποιότητας, εφόσον πληρούνται οι όροι οικονομικής τους χρησιμοποιήσεως. Οι ενισχύσεις πάντως αυτές δεν χορηγούνται για την αγορά ταύρων καθαρής γαλακτοπαραγωγικής φυλής·

δ) πριμοδότηση των μόσχων κρεατοπαραγωγής ή των μόσχων που προέρχονται από διασταύρωση με αγελάδα κρεατοπαραγωγικής φυλής και διατηρούνται επί 12 μήνες τουλάχιστον στην επιχείρηση από την οποία κατάγονται. Η πριμοδότηση παρέχεται για μέχρι 15 μόσχους κατ' εκμετάλλευση και κατ' ετος.

2. Οι ενισχύσεις που αναφέρονται στην παράγραφο 1 υπό α και β χορηγούνται στους κατά κύρια απασχόληση γεωργούς που αδυνατούν να επιτύχουν το επίπεδο εισοδήματος που προβλέπεται στο άρθρο 4 της οδηγίας 72/159/ΕΟΚ και που καταρτίζουν πρόγραμμα βελτιώσεως των εκμεταλλεύσεών τους. Οι ίδιοι όροι εφαρμόζονται για την χορήγηση των ενισχύσεων που αναφέρονται στην παράγραφο 1 υπό γ σε περίπτωση αγοράς ζώων αναπαραγωγής από μεμονωμένους γεωργούς. Από το πρόγραμμα βελτιώσεως πρέπει να προκύπτει ότι:

- οι προβλεπόμενες επενδύσεις ανέρχονται σε 2 500 ECU, τουλάχιστον, ανά εκμετάλλευση,

- κατά την ολοκλήρωση του προγράμματος, το ποσοστό των πωλήσεων που προέρχονται από την παραγωγή βοείου, προβείου και αιγείου κρέατος δεν μειώνεται σε σχέση με το σύνολο των πωλήσεων της εκμεταλλεύσεως και υπερβαίνει το 40 % του συνόλου των πωλήσεων της εκμεταλλεύσεως, Π με ειδικό υπολογισμό, η επένδυση είναι οικονομικά αποδοτική και επιτρέπει διαρκή βελτίωση των οικονομικών αποτελεσμάτων της εκμεταλλεύσεως καθώς και αύξηση του εισοδήματος της,

- οι στάβλοι πληρούν τις υγειονομικές προϋποθέσεις που προβλέπονται από τις κοινοτικές διατάξεις.

3. Οι ενισχύσεις της παραγράφου 1 υπό α, β και γ χορηγούνται σύμφωνα με το άρθρο 8 παράγραφος 2 της οδηγίας 72/159/ΕΟΚ, λαμβανομένου υπόψη του άρθρου 9 παράγραφος 1 της οδηγίας 75/268/ΕΟΚ. Εντούτοις, το ανώτατο ποσό της επενδύσεως που λαμβάνεται υπόψη για τη χορήγηση της ενισχύσεως που αναφέρεται στην παράγραφο 1 υπό α δεν υπερβαίνει τις 18 135 ECU για κάθε μεμονωμένη εκμετάλλευση.

Άρθρο 11

Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

α) ένδειξη των διατάξεων που αφορούν την κατάρτιση του προγράμματος βελτιώσεως του άρθρου 10 παράγραφος 2·

β) μέτρα που θεσπίζονται για την πραγματοποίηση των στόχων καθώς και όροι χορηγήσεως των ενισχύσεων·

γ) εκτίμηση του αριθμού των γεωργικών εκμεταλλεύσεων που επωφελούνται από τα μέτρα αυτά·

δ) χρηματοδοτικά μέσα που προβλέπονται για την υλοποίηση των μέτρων·

ε) σχέση των μέτρων του παρόντος τίτλου με τα μέτρα που αναφέρονται στους τίτλους ΙΙΙ και IV.

ΤΙΤΛΟΣ VI

Βελτίωση του εξοπλισμού για τη γεωργική εκπαίδευση

Άρθρο 12

1. Η βελτίωση του εξοπλισμού για την επιμόρφωση των γεωργών που αναφέρεται στο άρθρο 1 παράγραφο 3 υπό ε περιλαμβάνει την κατασκευή και τη διευθέτηση:

- κέντρων γεωργικής εκπαιδεύσεως,

- επαρχιακών κέντρων γεωργικής εκπαιδεύσεως.

2. Τα κέντρα εκπαιδεύσεως έχουν κυρίως ως στόχο την οργάνωση επιμορφωτικών μαθημάτων, όπως αυτά καθορίζονται στον τίτλο ΙΙ της οδηγίας 72/161/ΕΟΚ του Συμβουλίου της 17ης Απριλίου 1972, περί της κοινωνικοοικονομικής ενημερώσεως και αποκτήσεως επαγγελματικών προσόντων των εργαζομένων στη γεωργία (1), όπως τροποποιήθηκε τελευταία από την οδηγία 82/436/ΕΟΚ.

Άρθρο 13

Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

α) αριθμός των κέντρων εκπαιδεύσεως που υπάρχουν και που θα δημιουργηθούν·

β) αριθμός των κέντρων των οποίων πρέπει να ενισχυθεί η υπάρχουσα υποδομή·

γ) αριθμός των συμμετεχόντων που γίνονται δεκτοί στα κέντρα που μνημονεύονται αντίστοιχα υπό α και β·

δ) εκτιμούμενο κόστος των μέτρων που προβλέπονται αντιστοιχα υπό α και β·

ε) περιεχόμενο και διάρκεια των προβλεπομένων επιμορφωτικών μαθημάτων.

ΤΙΤΛΟΣ VII

Δασικά μέτρα

Άρθρο 14

1. Η δασική βελτίωση που αναφέρεται στο άρθρο 1 παράγραφος 3 υπό στ αφορά τα μέτρα δεντροφυτεύσεως, τη βελτίωση των υποβαθμισμένων δασών και άλλα απαραίτητα συμπληρωματικά μέτρα, όπως η κατασκευή δασικών δρόμων, η διευθέτηση των χειμάρρων καθώς και η προστασία κατά της πυρκαγιάς.

2. Τα μέτρα της παραγράφου 1 πρέπει να είναι απαραίτητα για τη βελτίωση της γεωργίας στη συγκεκριμένη περιοχή με συντήρηση του εδάφους και των υδάτων.

Άρθρο 15

Τα ακόλουθα στοιχεία πρέπει να εμφαίνονται στο πρόγραμμα που αναφέρεται στο άρθρο 1 παράγραφος 4:

- φύση των εργασιών και έκταση που καλύπτεται από τις ενέργειες που θα αναληφθούν καθώς και η τοποθεσία όπου θα γίνουν,

- εκτίμηση του κόστους και προβλεπόμενα χρηματοδοτικά μέσα,

- οικονομική σημασία των μέτρων για το γεωργικό τομέα στις εν λόγω περιοχές, συμπεριλαμβανομένων των συνεπειών για τους παραγωγούς.

ΤΙΤΛΟΣ VIII

Χρηματοδοτικές και γενικές διατάξεις

Άρθρο 16

1. Η διάρκεια της κοινής ενέργειας περιορίζεται σε πέντε έτη από την ημερομηνία του προγράμματος που αναφέρεται στο άρθρο 1 παράγραφος 4.

2. Κατά τη διάρκεια του τέταρτου έτους, η Επιτροπή παρουσιάζει έκθεση με την πορεία της κοινής ενέργειας. Πριν από τη λήξη της περιόδου των πέντε ετών, το Συμβούλιο αποφασίζει, με πρόταση της Επιτροπής, εάν η ενέργεια πρέπει να παραταθεί.

3. Η προβλεπόμενη συμμετοχή του Ταμείου στα έξοδα της κοινής ενέργειας εκτιμάται σε 198 600 000 ECU.

4. Το άρθρο 6 παράγραφος 5 του κανονισμού (ΕΟΚ) αριθ. 729/70 εφαρμόζεται στον παρόντα κανονισμό.

Άρθρο 17

Η συνεισφορά του ιδιοκτήτη του εδάφους ανέρχεται σε 15 % τουλάχιστον του κόστους των εργασιών που αναφέρονται στο άρθρο 14. Εντούτοις, όταν η ένταξη του εδάφους στο πρόγραμμα είναι κοινής ωφελείας και δεν φαίνεται να παρέχει όφελος στον ιδιοκτήτη σε προβλεπόμενο μέλλον, η συνεισφορά του μπορεί να αναληφθεί από την αρμόδια δημόσια αρχή.

Άρθρο 18

1. Οι δαπάνες της Ελληνικής Δημοκρατίας στο πλαίσιο της κοινής ενέργειας είναι επιλέξιμες από το Ταμείο μέχρι των ποσών που αναφέρονται στην παράγραφο 2.

2. Το Ταμείο καταβάλλει στην ελληνική κυβέρνηση το εξής ποσοστό, ανάλογα με τις πραγματικές δαπάνες της:

α) 50 % για τις εργασίες του άρθρου 4. Εντούτοις, το ποσό αυτό δεν είναι δυνατόν να υπερβαίνει το 40 % του συνολικού κόστους της επενδύσεως, με ανώτατο επιλέξιμο ποσό:

- 16 000 000 ECU για τον εξηλεκτρισμό,

- 60 000 000 ECU για την ύδρευση,

- 40 000 000 ECU για τους αγροτικούς και γεωργικούς δρόμους·

β) 50 % για τα λοιπά μέτρα με ανώτατο επιλέξιμο ποσό:

- 4 800 ECU ανά εκτάριο για τις εργασίες του άρθρου 6 με συνολικό όριο εκτάσεως 35 000 εκτάρια και ποσού 122 500 000 ECU ,

- 250 ECU ανά εκτάριο για τις εργασίες του άρθρου 8 υπό α με συνολικό όριο εκτάσεως 120 000 εκτάρια και ποσού 25 200 000 ECU ,

- 1 500 ECU ανά εκτάριο για τις εργασίες του άρθρου 8 υπό β με συνολικό όριο εκτάσεως 4 500 εκτάρια και ποσού 5 000 000 ECU ,

- 38 600 000 ECU για τα μέτρα του άρθρου 10 παράγραφος 1 υπό α, β και γ,

- 30 ECU ανά μόσχο για τα μέτρα του άρθρου 10 παράγραφος 1 υπό δ με συνολικό όριο 3 000 000 ECU,

- 7 000 000 ECU για τα μέτρα του άρθρου 12,

- 2 300 ECU ανά εκτάριο για τη δενδροφύτευση με συνολικό όριο εκτάσεως 12 000 εκτάρια και ποσού 23 300 000 ECU,

- 2 000 ECU ανά εκτάριο για την βελτίωση των υποβαθμισμένων δασών με συνολικό όριο εκτάσεως 10 000 εκτάρια και ποσού 16 500 000 ECU,

- 260 ECU ανά εκτάριο για τη διευθέτηση των χειμάρρων με συνολικό όριο εκτάσεως 100 000 εκτάρια υπό προστασία και ποσού 21 500 000 ECU,

- 150 ECU ανά εκτάριο για την προστασία κατά της πυρκαγιάς με συνολικό όριο εκτάσεως 50 000 εκτάρια υπό προστασία και ποσού 5 800 000 ECU,

- 18 000 ECU ανά χιλιόμετρο για τους δασικούς δρόμους με συνολικό όριο μήκους 2 500 χιλιόμετρα και ποσού 35 200 000 ECU,

- το 5 % του συνολικού κόστους του κάθε σχεδίου στα πλαίσια του άρθρου 14 για τις προπαρασκευαστικές εργασίες που αφορούν τα σχέδια για ιδιωτικές εκτάσεις και με όριο 800 000 ECU.

3. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 19

Κατά την έγκριση του προγράμματος του άρθρου 1 παράγραφος 4, η Επιτροπή καθορίζει σε συμφωνία με την Ελληνική Δημοκρατία τις λεπτομέρειες που αφορούν την ενημέρωσή της για την πορεία της αναπτυξιακής ενέργειας.

Άρθρο 20

1. Οι αιτήσεις επιστροφών αφορούν τις δαπάνες που πραγματοποιεί η Ελληνική Δημοκρατία κατά τη διάρκεια ενός ημερολογιακού έτους και υποβάλλονται στην Επιτροπή πριν από την 1η Ιουλίου του επομένου έτους.

2. Η συνδρομή του Ταμείου αποφασίζεται σύμφωνα με το άρθρο 7 παράγραφος 1 του κανονισμού (ΕΟΚ) αριθ. 729/70.

3. Είναι δυνατόν να χορηγηθούν προκαταβολές από το Ταμείο ανάλογα με τις λεπτομέρειες χρηματοδοτήσεως που θεσπίζει η Ελληνική Δημοκρατία και με την πορεία του προγράμματος.

4. Οι λεπτομέρειες εφαρμογής του παρόντος άρθρου θεσπίζονται σύμφωνα με τη διαδικασία που προβλέπεται στο άρθρο 13 του κανονισμού (ΕΟΚ) αριθ. 729/70.

Άρθρο 21

1. Σε περίπτωση που γίνεται αναφορά στη διαδικασία που καθορίζεται στο παρόν άρθρο, η Μόνιμη Επιτροπή Γεωργικών Διαρθρώσεων συνέρχεται είτε με πρωτοβουλία του προέδρου της, είτε κατόπιν αιτήσεως του αντιπροσώπου ενός Κράτους μέλους. 2. Ο αντιπρόσωπος της Επιτροπής υποβάλλει σχέδιο των μέτρων που πρέπει να ληφθούν. Η Μόνιμη Επιτροπή Γεωργικών Διαρθρώσεων διατυπώνει γνώμη για τα μέτρα αυτά εντός προθεσμίας την οποία δύναται να καθορίζει ο πρόεδρος σε συνάρτηση με τον επείγοντα χαρακτήρα των θεμάτων που υποβάλλονται προς εξέταση. Αποφαίνεται με πλειοψηφία 45 ψήφων· οι ψήφοι των Κρατών μελών σταθμίζονται, όπως προβλέπεται στο άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.

3. Η Επιτροπή θεσπίζει μέτρα που τυγχάνουν αμέσου εφαρμογής. Εντούτοις, εάν τα μέτρα αυτά δεν είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ανακοινώνονται αμέσως από την Επιτροπή στο Συμβούλιο. Στην περίπτωση αυτή, η Επιτροπή δύναται να αναβάλει για ένα μήνα, κατ' ανώτατο όριο, από την ανακοίνωση αυτή, την εφαρμογή των μέτρων που αποφάσισε. Το Συμβούλιο αποφασίζει με ειδική πλειοψηφία και δύναται να λάβει διαφορετική απόφαση, εντός προθεσμίας ενός μηνός.

Άρθρο 22

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 19 Ιουλίου 1982.

Για το Συμβούλιο

Ο Πρόεδρος

B. WESTH

(1) ΕΕ αριθ. C 84 της 3. 4. 1982, σ. 5.

(2) Γνώμη που διατυπώθηκε στις 9 Ιουλίου 1982 (δεν έχει δημοσιευθεί ακόμα στην Επίσημη Εφημερίδα).

(3) Γνώμη που διατυπώθηκε στις 30 Ιουνίου 1982 (δεν έχει δημοσιευθεί ακόμα στην Επίσημη Εφημερίδα).

(4) ΕΕ αριθ. L 238 της 24. 8. 1981, σ. 1.

(5) ΕΕ αριθ. L 96 της 23. 4. 1972, σ. 1.

(6) ΕΕ αριθ. L 193 της 3. 7. 1982, σ. 37.

(1) ΕΕ αριθ. L 94 της 28. 4. 1970, σ. 13.

(2) ΕΕ αριθ. L 367 της 31. 12. 1980, σ. 87.

(3) ΕΕ αριθ. L 73 της 21. 3. 1975, σ. 1.

(1) ΕΕ αριθ. L 96 της 23. 4. 1972, σ. 15.